TEST: Navee EasyRide 20 – Billig, foldevenlig og fin til små ture

Markedet bugner af elektriske løbehjul, og det kan være en jungle at finde rundt i, hvis du bare vil have noget simpelt og funktionelt til de korte ture i byen. Her kører Navee EasyRide 20 ind på scenen – en lille, kompakt scooter, der ikke lover det vilde, men til gengæld holder det, den lover.

Lad os starte med det, der gør EasyRide 20 interessant: Prisen. Den vejledende pris er på 2.149 kroner, hvilket gør løbehjulet billigere end mange alternative folde- eller børnecykler.

Med sin kampvægt på sølle 14 kilo er den lige til at smække under armen eller have med i bagagerummet, når du skal videre med bus, tog eller metro. Foldemekanismen er nem at betjene, og hele molevitten virker solidt skruet sammen – på trods af den overkommelige pris.

Skivebremser, ja tak.

Et langt tryk tænder løbehjulet. Et kort tænder for lyset.

Skærmen og eksempler på info.

Designet er klassisk minimalistisk. Ingen bling-bling eller vilde features, men til gengæld en ren og diskret scooter, der glider ind i bybilledet uden de store armbevægelser.

Til den korte tur – ikke langfart

Men lad os være ærlige: Du kommer ikke langt på en opladning. Rækkevidden på cirka 20 kilometer betyder, at EasyRide 20 egner sig bedst til små pendlerstræk, indkøbsture eller en hurtig smuttur til vennerne. Glem alt om lange udflugter – her handler det om kort og kontant transport.

Motoren yder 250 watt med toppe på op til 480 watt. Det betyder, at du ikke vinder nogen væddeløb, men den klarer flade stræk og mindre bakker uden problemer. Stigningsevnen er angivet til 14 procent, men du skal ikke forvente at cruise op ad de stejle veje uden at mærke, den skal arbejde for sagen.

Topfarten er lovligt begrænset til 20 kilometer i timen herhjemme, hvilket gør den perfekt til danske byzoner – og ja, den føles kvik nok til at følge trafikken på cykelstierne.

Komfort og sikkerhed i orden

På komfortsiden scorer Navee EasyRide 20 faktisk point. De luftfyldte 8,5-tommer dæk tager brodden af de værste ujævnheder, og bremsesystemet – med E-ABS og tromlebremse – gør det nemt at få stoppet sikkert. Den indbyggede LED-skærm og app-forbindelsen er bonusser, der giver dig overblik over hastighed, batteriniveau og kørselsdata.

Scooteren er IPX5-certificeret, hvilket betyder, at en regnbyge ikke vælter læsset – men du skal nok stadig lade den blive hjemme i styrtregn.

God til begyndere – men husk begrænsningerne

Navee EasyRide 20 er ikke til dig, der drømmer om fart, lange eventyr eller vil have avancerede funktioner. Til gengæld rammer den plet, hvis du vil have et solidt, let og prisvenligt el-løbehjul til de små daglige ture.

Den korte rækkevidde er klart den største svaghed, men for mange vil 20 kilometer være rigeligt til at komme fra A til B – især i byen. Kombineret med lav vægt, nem foldemekanisme og en pris, der er til at betale, gør det EasyRide 20 til en oplagt begynder-scooter.

iNPUT mener …

En god “indgangsbillet” til el-løbehjuls-verdenen – især hvis du vil have noget simpelt og driftssikkert til de korte ture. Ønsker du længere rækkevidde eller mere kraft, findes der alternativer. Men til prisen? Svært at brokke sig.

Afslutningsvist skal det nævnes, at Navee EasyRide 20 i helt uhyggelig grad minder om Xiaomi Mi Electric Scooter 3, som jeg testede for tre år siden. Så meget, at jeg er helt sikker på, at begge modeller kommer fra samme fabrik, men blot med forskellige mærkater. Udgaven fra Navee er dog væsentlig billigere.